Wilde skietery tussen huisrowers en polisie | Netwerk24
Deur Warda Meyer 26 Julie 2019 05:44
'n Vermeende rower is in Weenen in KwaZulu-Natal doodgeskiet in 'n wilde skietery met die polisie nadat polisielede ontbied is na die huis van 'n afgetrede egpaar wat deur rowers oorval is.
Kapt. Nqobile Gwala, polisiewoordvoerder, sê drie gewapende mans het die egpaar Woensdagaand in hulle huis aangeval.
Die vuurwapens en ammunisie waarop beslag gelê is.Foto: Verskaf
"Die man is in sy motorhuis oorrompel deur twee rowers terwyl die derde rower die vrou in die huis aangeval het. Hulle het kontant en die kluis se sleutels geëis."
Volgens Gwala is die polisie in kennis gestel van die rooftog en het dadelik gereageer.
"Die verdagtes het die polisielede opgemerk en 'n skietery het uitgebreek. Een van die verdagtes is getref en in hegtenis geneem. Die tweede verdagte het hom oorgegee terwyl die derde verdagte doodgeskiet is."
Die polisie het beslag gelê op drie vuurwapens en ammunisie.
"Verdere ondersoek het polisielede na 'n Toyota Etios, wat net buite die dorp parkeer was, gelei. Nog drie mans het in die wegkom-voertuig gesit en wag. Hulle het vinnig weggejaag toe hulle die skote hoor."
Die Weenen-polisie ondersoek 'n saak van roof, poging tot moord en die onwettige besit van vuurwapens en ammunisie.
Gwala sê die twee verdagtes, van onderskeidelik 34 en 49 jaar oud, sal Vrydag in die plaaslike landdroshof verskyn.